FANTINA-TA-WEB	En un extrèm dera sala, precisaments en madeish que s’estaue eth, es jutges, damb mina distrèta, damb era tòga usada, se mossegauen es ungles e barrauen es paupetes; en aute extrèm ua multitud esquiçada; avocats en tota sòrta d’actituds; soldats de fesomia tan dura coma aunèsta; ua estrada plia de plapes, un solèr de naut lord, taules caperades damb ua tela mès auriolenca que verda; pòrtes ennerides pes mans; quauqui claus ena paret; fanaus de tauèrna que balhauen mès tofa que claretat; enes taules, quauques candèles de seu, en candelers de coeire; era escurina, era lejor, era tristor; e tot aquerò costaue ua impression grèu e augusta, pr’amor que se desnishaue aguesta gran causa umana que se cride lei, e aguesta gran causa divina que se cride justícia.